DA vuur verdere kartetse af op De Lille | Maroela Media
As daar enige poging is om die stryd tussen die DA-topbestuur en De Lille in der minne te skik, is daar tans geen teken dat dit suksesvol is nie.
Alle aanduidings is dat dit 'n uitgerekte, skadelike en bitsige geveg vir alle betrokkenes gaan wees, met modder wat kwistig in alle rigtings gaan vlieg.
De Lille het Woensdag 'n groot oorwinning in die Kaapse hooggeregshof behaal toe 'n volbank regters beslis het sy bly 'n DA-lid asook burgemeester, dat die DA sy eie reëls verbreek het in sy stappe teen haar en dat die hele federale regskommissie van die DA trouens sedert 2015 ongeldig funksioneer.
De Lille het haar sukses opgevolg met 'n snydende ope brief aan Mazzone, waarin sy haar vaardigheid, professionaliteit en motiewe bevraagteken.
Nou het Mazzone De Lille in soortgelyke trant terugbetaal.
Mazzone takel De Lille reeds vanaf die eerste sin, deur te beweer De Lille se enigste doel met die ope brief is duidelik om die mense van Suid-Afrika, en spesifiek inwoners van Kaapstad, te mislei en die DA se verbintenis tot dienslewering en taakgerigtheid deur persoonlike, nydige aanvalle te probeer kortwiek.
"Die modus operandi om mense wat hulle uitspreek teen jou optrede en (oor) die ernstige aantygings teen jou, is die presiese taktiek wat daartoe gelei het dat 75% van jou koukus vertroue in jou verloor het," skryf Mazzone.
Mazzone wys uit dat sy die posisie van ondervoorsitter van die DA beklee, en dat De Lille dus feitelik verkeerd is om haar bloot as 'n DA-woordvoerder te bestempel. Mazzone beskou dit as boelietaktiek van De Lille, en verseker die burgemeester dan daarvan dat niemand vir haar wat Mazzone is, die swye sal oplê nie.
Mazzone stel dan vier vrae wat sy wil hê De Lille moet beantwoord:
Het jy 'n SMS aan die Kaapse DA-stadsraadslid Xanthea Limberg gestuur om te vra dat 'n spesifieke kandidaat die hoogste punte moet kry in 'n werkonderhoud omdat jy hom as stadsbestuurder wou behou vir nog 'n termyn – ja of nee?
Waarom het jy geweier om met die prokureursfirma Bowman's se ondersoek na wanbestuur in Kaapstad saam te werk? (De Lille het in die ope brief beweer sy gee wel haar samewerking.)
Waarom het jy diegene wat wanbestuur en korrupsie in Kaapstad aanmeld, in die openbaar aangeval?
Het jy die aanstelling van Limia Essop onregmatig beïnvloed omdat jy 'n vriendskapsverhouding met haar het – ja of nee?
Mazzone sluit haar brief aan De Lille af met die uitspraak dat geen mens groter is as die kiesers nie. Die kiesers moet dus geprioritiseer word, eerder as om by moddergooiery en persoonlike beledigings betrokke te raak.
Dit is duidelik dat die volgende aflewering in die DA se De Lille-drama binnekort verwag kan word, met vrede wat tans onwaarskynlik lyk.
Spoedvraat vas ná hy 210 km/h jaag
N benoude kat maak benoude spronge…
Of hoe Natasha?
Hierdie held geveg word ál hoe vuiler…waar gaan dit eindig? Ons land is alreeds in 'n liederlike gemors! Ons het nie binnegevegte en persoonlike "aanvalle" nodig nie – staan en werk asseblief agbare lede van die DA!